इस प्रकार बार-बार धोखा खाने से और यज्ञ की अद्भुत विभूति देखने से दुर्योधन के मन में बड़ी जलन एवं पीड़ा हुई। वह युधिष्ठिर से अनुमति लेकर हस्तिनापुर के लिए चल पड़ा। दुर्योधन ने अपने मामा शकुनि से कहा कि पाण्डवों का यह ऐश्वर्य देखकर मेरा शरीर दिन-रात जलता रहता है। श्रीकृष्ण ने सबके सामने ही शिशुपाल को मार गिराया, किसी की विरोध करने की हिम्मत तक नहीं हुई। मैंने पहले पाण्डवों के नाश का बहुत प्रयत्न किया, परन्तु वे सभी विपत्तियों से बच गये और अब दिनोंदिन उन्नत होते जा रहे हैं। शकुनि ने कहा कि पाण्डव भाग्यानुसार प्राप्त भाग का भोग कर रहे हैं, उनसे द्वेष नहीं करना चाहिए। पाण्डवों को आज देवता भी नहीं जीत सकते, अगर तुम युधिष्ठिर के वैभव को प्राप्त करना चाहते हो तो किसी तरह पाण्डवों को द्युत-क्रीड़ा (जुआ) के लिए हस्तिनापुर में आमंत्रित कर लो क्योंकि युधिष्ठिर को जुए का बहुत शौक है, परंतु उसे जुआ खेलना नहीं आता। मैं जुए में ऐसा निपुण हूँ कि भूमण्डल में तो क्या! त्रिलोकी में भी मेरे समान कोई नहीं है। इसलिए तुम किसी तरह पाण्डवों को बुलाओ, मैं चतुराई से उनका सारा राज्य और वैभव जुए में जीतकर ले लूँगा।